Մարիա Ալեխանդրա Վիկունյա

Մարիա Ալեխանդրա Վիկունյա Մունոս (, ), էկվադորցի քաղաքական գործիչ, որը զբաղեցրել է Էկվադորի փոխնախագահի պաշտոնը նախագահ Լենին Մորենոյի օրոք՝ 2018 թվականի հունվարից դեկտեմբեր` նախկինում զբաղեցնելով Էկվադորի բնակարանային շինարարության և քաղաքաշինության զարգացման նախարարի պաշտոնը։

Կենսագրություն և կարիերա   
Մարիա Ալեխանդրա Վիկունյան ծնվել է 1978 թվականի փետրվարի 13-ին, Գուայակիլ քաղաքում։ Սովորել է Գուայակիլի համալսարանում, որտեղ ստացել է կլինիկական հոգեբանի և գործնական վարչարարության բակալավրի աստիճաններ։ Ամուսնացած է գրող Էռնեստո Կարիոնի հետ և ունի մեկ դուստր։

Երիտասարդ տարիքում Վիկունյան սկսել է իր քաղաքական կյանքը որպես հոր՝ Լեոնարդո Վիկունայի կողմից հիմնադրված Ալֆարիստական բոլիվարիանական ալյանսի (Alianza Bolivariana Alfarista) շարժման մասնակից։ Նա մյուս ձախ քաղաքական ուժերի հետ ստեղծել է PAIS ալյանսը` 2006 թվականի նախագահական ընտրություններում Ռաֆայել Կորրեայի թեկնածությանը աջակցելու նպատակով։ 2007 թվականին Հարկային ծառայությունում նշանակվել է կադրերի գծով տարածաշրջանային համակարգող։

Վիկունյան Ազգային ժողովում առաջին անգամ ընտրվել է 2009 թվականին, նորից վերընտրվել է 2013 թվականին։ Ազգային ժողովում նա զբաղեցրել է Էկվադորի քաղաքացիների առողջության և բարեկեցության ամենամեծ հանձնաժողովի փոխնախագահի պաշտոնը, եղել է նաև Կրթության, գիտության, տեխնոլոգիայի և հաղորդակցության հանձնաժողովի հիմնադիրներից մեկը։ 2017 թվականի մայիսին նախագահ Լենին Մորենոն նրան նշանակել է Քաղաքային զարգացման և Բնակարանային շինարարության նախարար։ Փոխնախագահ Խորխե Գլասին պաշտոնից հեռացնելուց հետո Վիկուսյան նշանակվել է փոխնախագահի պաշտոնակատար, մինչ Գլասի դեմ առաջադրված կոռուպցիայի մեղադրանքները պարզելը։

Էկվադորի փոխնախագահ 
Գլասը դատապարտվում է կոռուպցիայի համար Odebrecht-ում կաշառակերության սկանդալի կապակցությամբ։ Քանի որ փոխնախագահի պաշտոնը ավելի քան 90 օր դատարկ մնաց, Ազգային ժողովը ստիպված էր քվեարկել այն թեկնածուի օգտին, ով երկար ժամանակ զբաղեցրել էր փոխնախագահի պաշտոնը։

2018 թվականի հունվարի 6-ին Վիկունյան պաշտոնապես երդվել է Էկվադորի փոխնախագահի պաշտոնում այն բանից հետո, երբ Ազգային ժողովը քվեարկել է նրան այդ պաշտոնում հաստատելու հարցը։ Նրան հաստատել են այն բանից հետո, երբ Ազգային ժողովի 70 անդամներ կողմ են քվեարկել նրա թեկնածությանը, 17 պատգամավոր դեմ քվեարկեցին առաջադրմանը, իսկ 19-ը` ձեռնպահ։ 1996 թվականից Ռոզալիա Արտեագայի պաշտոնավարման ավարտից հետո նա դարձել է երկրորդ կինը, որը երբևէ զբաղեցրել է Էկվադորի փոխնախագահի պաշտոնը։

2018 թվականի դեկտեմբերի 3-ին Վիկունյան հեռացվել է փոխնախագահի պաշտոնից` կապված կոռուպցիոն սկանդալի հետ։ 2018 թվականի դեկտեմբերի 4-ին Վիկունյան հայտարարել է փոխնախագահի պաշտոնը թողնելու իր ցանկության մասին։ 11 դեկտեմբերի 2018 Օտտո Սոնենհոլցներն ընտրվել է Էկվադորի փոխնախագահ՝ Ազգային ժողովի կողմից հաստատվելուց հետո։

2020 թվականին Մարիա Ալեխանդրա Վիկունյան մեկ տարով ազատազրկվել է։

Ծանոթագրություններ 

Էկվադորի փոխնախագահներ
Էկվադորցի ֆեմինիստներ
Էկվադորի քաղաքական գործիչներ
Կին հոգեբաններ